CELEX: 32019L0068
Language: sl
Date: 2019-01-16 00:00:00
Title: Izvedbena direktiva Komisije (EU) 2019/68 z dne 16. januarja 2019 o določitvi tehničnih specifikacij za označevanje strelnega orožja in njegovih bistvenih sestavnih delov v skladu z Direktivo Sveta 91/477/EGS o nadzoru nabave in posedovanja orožja (Besedilo velja za EGP.)

17.1.2019   
               
               
                  SL
               
               
                  Uradni list Evropske unije
               
               
                  L 15/18
               
            
         IZVEDBENA DIREKTIVA KOMISIJE (EU) 2019/68
         z dne 16. januarja 2019
         o določitvi tehničnih specifikacij za označevanje strelnega orožja in njegovih bistvenih sestavnih delov v skladu z Direktivo Sveta 91/477/EGS o nadzoru nabave in posedovanja orožja
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 91/477/EGS z dne 18. junija 1991 o nadzoru nabave in posedovanja orožja (1) ter zlasti člena 4(2a) Direktive,
         ob upoštevanju naslednjega:
         
                     (1)
                  
                  
                     V skladu s členom 4(1) Direktive 91/477/EGS morajo države članice zagotoviti, da se na strelno orožje in njegove bistvene sestavne dele, bodisi del strelnega orožja bodisi dane ločeno na trg, namesti jasna, trajna in enotna oznaka. V členu 4(2) navedene direktive so opredeljene informacije, ki jih je treba vključiti v oznako, da bi se povečala sledljivost strelnega orožja in njegovih bistvenih sestavnih delov ter da bi se olajšal njihov prosti pretok. Pri zelo majhnih bistvenih sestavnih delih so informacije, ki jih mora oznaka vključevati, omejene na serijsko številko ali alfanumerično ali digitalno kodo. V skladu s členom 4(4) navedene direktive morajo države članice vzdrževati zbirko podatkov in v njej beležiti vse informacije, ki so potrebne za sledenje in identifikacijo strelnega orožja, med drugim informacije o oznaki, ki je nameščena na strelno orožje in njegove bistvene sestavne dele, ter informacije o vsakršni predelavi ali priredbi strelnega orožja, ki povzroči spremembo njegovega razreda ali podrazreda, kot so informacije o subjektu, ki je zamenjal ali priredil bistveni sestavni del.
                  
               
                     (2)
                  
                  
                     V primeru prenosa iz državnih zalog v stalno civilno uporabo mora biti v oznako vključena tudi identiteta subjekta tega prenosa. Razen če je identiteta že prisotna kot del obstoječe oznake, jo je treba vključiti med prenosom v civilno uporabo.
                  
               
                     (3)
                  
                  
                     V skladu z Direktivo 91/477/EGS morajo države članice tudi zagotoviti, da je vsaka osnovna embalaža popolnega streliva označena tako, da navaja ime proizvajalca, identifikacijsko številko, kaliber in vrsto streliva. Glede na sedanjo tržno prakso v zvezi z embalažo streliva in trenutno stanje tehnologije za navedeno oznako v tej fazi ni potrebno določiti tehničnih specifikacij. Ta direktiva bi se zato morala uporabljati le za označevanje strelnega orožja in njegovih bistvenih sestavnih delov (vključno z zelo majhnimi bistvenimi sestavnimi deli).
                  
               
                     (4)
                  
                  
                     Ustrezna velikost pisave na oznakah je ključnega pomena za uresničitev cilja povečanja sledljivosti strelnega orožja in njegovih bistvenih sestavnih delov. Tehnične specifikacije bi zato morale določati najmanjšo velikost pisave, ki bi jo države članice morale upoštevati pri določanju velikosti pisave za navedene oznake v svoji nacionalni zakonodaji.
                  
               
                     (5)
                  
                  
                     Glede na mednarodni standard Združenih narodov za nadzor nad osebnim orožjem (ISACS) o označevanju in vodenju evidenc bi morali imeti okvirji in nabojniki, izdelani iz nekovinskega materiala vrste, ki negativno vpliva na razločnost in trajnost oznake (na primer okvirjev ali nabojnikov iz določenih kategorij polimera), oznako na kovinski ploščici, ki je trajno vgrajena v material okvirja ali nabojnika. Države članice bi morale imeti možnost, da za označevanje okvirjev in nabojnikov iz nekovinskih materialov dovolijo uporabo nekaterih drugih tehnik, kot je globoko lasersko graviranje, ki zagotavljajo enako raven razločnosti in trajnosti oznak.
                  
               
                     (6)
                  
                  
                     Da bi se olajšala sledljivost strelnega orožja in njegovih bistvenih sestavnih delov v zbirkah podatkov držav članic, bi bilo treba od držav članic zahtevati, da pri določanju abecede ali abeced za označevanje strelnega orožja in njegovih bistvenih sestavnih delov izbirajo izključno med latinico, cirilico ali grško abecedo. Podobno bi morali biti številski sistemi, ki se lahko uporabljajo za označevanje strelnega orožja in njegovih bistvenih sestavnih delov, omejeni na arabski ali rimski številski sistem, kakor določi posamezna država članica.
                  
               
                     (7)
                  
                  
                     Ta direktiva ne posega v člen 3 Direktive 91/477/EGS.
                  
               
                     (8)
                  
                  
                     Države članice so se v skladu s Skupno politično izjavo držav članic in Komisije z dne 28. septembra 2011 o obrazložitvenih dokumentih (2) zavezale, da bodo v utemeljenih primerih uradnemu obvestilu o svojih ukrepih za prenos priložile enega ali več dokumentov, v katerih bo pojasnjeno razmerje med sestavnimi elementi direktive in ustreznimi deli nacionalnih instrumentov za prenos.
                  
               
                     (9)
                  
                  
                     Ukrepi iz te direktive so v skladu z mnenjem odbora, ustanovljenega s členom 13b(1) Direktive 91/477/EGS –
                  
               SPREJELA NASLEDNJO DIREKTIVO:
         
            Člen 1
            Področje uporabe
            Ta direktiva se uporablja za strelno orožje in njegove bistvene sestavne dele, ne uporablja pa se za osnovno embalažo popolnega streliva.
         
         
            Člen 2
            Tehnične specifikacije za označevanje strelnega orožja in njegovih bistvenih sestavnih delov
            Države članice zagotovijo, da oznake iz člena 4 Direktive 91/477/EGS izpolnjujejo tehnične specifikacije iz Priloge k tej direktivi.
         
         
            Člen 3
            Določbe za prenos
            
               1.   Države članice uveljavijo zakone in druge predpise, potrebne za uskladitev s to direktivo, najpozneje do 17. januarja 2020. O tem takoj obvestijo Komisijo.
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.   Države članice Komisiji sporočijo besedilo temeljnih predpisov nacionalne zakonodaje, sprejetih na področju, ki ga ureja ta direktiva.
            
         
         
            Člen 4
            Začetek veljavnosti
            Ta direktiva začne veljati dvajseti dan po objavi v Uradnem listu Evropske unije.
         
         
            Člen 5
            Naslovniki
            Ta direktiva je naslovljena na države članice.
         
         
            V Bruslju, 16. januarja 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 256, 13.9.1991, str. 51.
         
            (2)  UL C 369, 17.12.2011, str. 14.
      
      
         
            PRILOGA
            
               Tehnične specifikacije za označevanje strelnega orožja in njegovih bistvenih sestavnih delov
            
            
                     
                        1.
                     
                     
                        Velikost pisave, ki se uporablja na oznakah, določi država članica. Velikost ali najmanjša velikost, ki jo določi posamezna država članica, mora biti najmanj 1,6 mm. Po potrebi se za označevanje bistvenih sestavnih delov, ki so premajhni, da bi se označili v skladu s členom 4 Direktive 91/477/EGS, lahko uporabi manjša velikost pisave.
                     
                  
                     
                        2.
                     
                     
                        Okvirji ali nabojniki, izdelani iz nekovinskega materiala vrste, ki jo določi država članica, imajo oznako na kovinski ploščici, ki je trajno vgrajena v material okvirja ali nabojnika tako, da:
                        
                                    (a)
                                 
                                 
                                    ploščice ni mogoče zlahka odstraniti in
                                 
                              
                                    (b)
                                 
                                 
                                    bi se z odstranitvijo ploščice uničil del okvirja ali nabojnika.
                                 
                              Države članice za označevanje takih okvirjev ali nabojnikov lahko dovolijo tudi uporabo drugih tehnik, če te tehnike zagotavljajo enako raven razločnosti in trajnosti oznak.
                        Pri določanju nekovinskih materialov, ki se opredelijo za namen te specifikacije, države članice upoštevajo, v kolikšni meri posamezen material lahko negativno vpliva na razločnost in trajnost oznak.
                     
                  
                     
                        3.
                     
                     
                        Abecedo, ki se uporablja na oznakah, določi država članica. Abeceda, ki jo določi posamezna država članica, je latinica, cirilica in/ali grška abeceda.
                     
                  
                     
                        4.
                     
                     
                        Številski sistem, ki se uporablja na oznakah, določi država članica. Številski sistem, ki ga določi posamezna država članica, je arabski in/ali rimski številski sistem.